‘Hierdie een maak seer’ – NienaberJacques Nienaber. Foto: Twitter. Die Springbokke het gisteraand nie sleg gespeel nie, maar hulle het steeds teen Frankryk in Marseille verloor. Volgens Jacques Nienaber is hy tevrede met sy span se veggees en die deursettingsvermoë wat hulle teen ŉ sterk Franse span gewys het. “Hierdie een maak seer omdat ons niks met die spelers se houding op die veld kan foutvind nie. Die ouens het hul beste probeer en stelskoppe was uiteindelik die verskil tussen wen en verloor op die telbord,” het die Springbok-afrigter gesê. Pieter-Steph du Toit is vroeg in die wedstryd met ŉ rooi kaart van die veld gestuur. En hoewel die groot losvoorspeler daarna gesukkel het om die trane langs die veld weg te hou, het sy spanmaats nie handdoek ingegooi nie. “Ons het ná daardie rooi kaart beslis vir mekaar gespeel en ek is trots daarop. Die manne het goeie rugby gespeel en hulle het vir niemand teruggestaan nie; Frankryk het maar net ŉ bietjie beter as ons gespeel,” het Siya Kolisi gesê. Volgens die Springbok-kaptein kan hierdie Franse span met die heel bestes op die internasionale rugbyverhoog saamgesels. “Hulle het sterk voorspelers en hulle het agterspelers wat enige geleentheid met albei hande sal aangryp. Frankryk is ŉ sterk rugbygroep en ŉ mens kan sien waarom hulle 12 toetse op ŉ streep gewen het.” Nienaber meen dat daar inderdaad hoop vir die Springbokke by volgende jaar se Wêreldbeker-rugbytoernooi is. “Ons het met vier punte teen die naasbeste span op Wêreldrugby se punteleer verloor, terwyl ons met drie punte teen die no. 1-span vasgeval het. Ons speel teen Ierland in die groepfase van die Wêreldbeker-toernooi, terwyl Frankryk of Nieu-Seeland vir ons in die kwarteindstryd wag; as ŉ span sal ons dus moet aanhou om hard te werk.”